***Μια μαγική περιπέτεια***  της Clausfi

 Μια φορά και έναν καιρό, σε μία απομακρυσμένη πόλη ζούσε η οικογένεια Παυλίδη. Οι γονείς ονομάζονταν Δημήτρης και Μπέλλα. Είχαν δύο παιδιά, ένα αγόρι και ένα κορίτσι, τον Άρη και την Έλλη. Αυτή η οικογένεια ήταν γνωστή σε όλη την περιοχή , αφού κατείχε ένα από τα πιο φημισμένα εργοστάσια σοκολάτας. Από αυτήν την τεράστια βιομηχανία το ζεύγος Παυλίδη και τα παιδιά τους έβγαζαν καθημερινά πολλά χρήματα που θα μπορούσαν να συντηρούν ολόκληρη την συνοικία. Οι λαχταριστές σοκολάτες τους είχαν μαγέψει όλη την πόλη. Όλοι επιθυμούσαν να απολαύσουν τις σοκολάτες Παυλίδης. Οι κάτοικοι τις θεωρούσαν μαγικές μιας και αυτές τους έκαναν να ξεφεύγουν από την μονότονη γεύση μια ακίνδυνης ζωής. Βέβαια εκεί όλα κυλούσαν ήρεμα και κανένας δεν προκαλούσε φασαρίες.

Ώσπου μια μέρα όλα άλλαξαν. Ένα πρωινό ο Άρης και η Έλλη ήταν μαζί με πολλά παιδιά και περνούσαν την ώρα τους με διάφορα παιχνίδια. Κάποια στιγμή καθώς έπαιζαν, παρατήρησαν κάτι να κινείται ανάμεσα από τα σύννεφα στο ουρανό. Ήταν η μάγισσα Κίρκη, πάνω σε μία σκούπα. Όλα τα παιδιά τρόμαξαν και γι' αυτό έτρεξαν να κρυφτούν. Αυτή η μάγισσα δεν φαινόταν καθόλου φιλική και καλοπροαίρετη. Ο λόγος που η μάγισσα επισκέφτηκε την πόλη αυτή ήταν για να εκδικηθεί. Ποιους; Μα το ζεύγος Παυλίδη, που είχε καταφέρει να ενώσει όλους τους πολίτες ενάντια στη μάγισσα που η παρουσία της τρομοκρατούσε μικρούς και μεγάλους. Πέτυχαν να διώξουν τη μάγισσα από την πόλη, πριν γεννηθούν τα δύο παιδιά τους,. Τότε ήταν που έφτιαξαν και τη βιομηχανία τους. Εκεί στο κάστρο όπου άλλοτε ζούσε η κακιά αυτή μαυροντυμένη γυναίκα έστησαν το εργοστάσιο σοκολάτας. Τώρα πια δε θα συμβόλιζε ο τόπος αυτός την κακία και τον τρόμο, αλλά τη χαρά των παιδιών, που έτρεχαν ανέμελα στον προαύλιο χώρο τρώγοντας αγαπημένες λιχουδιές. Γιατί το εργοστάσιο σοκολάτας ήταν ανοιχτό στο κοινό να το επισκέπτεται όποτε θέλει και να χαίρεται το πάρκο, που απλωνόταν γεμάτο παιχνίδια για κάθε παιδική ψυχή.

Βέβαια είχαν περάσει πολλά χρόνια από τότε που είχαν απαγορέψει στην κακιά μάγισσα να ζει κοντά τους. Οι απειλητικές φωνές της όμως είχαν μείνει βαθιά χαραγμένες σ΄ όσους ήταν παρόντες στο δυσάρεστο περιστατικό. Η εκδίκηση λοιπόν ήταν ο βασικός στόχος αυτής της παμπόνηρης κακιασμένης. Γι' αυτό έκανε ένα ξόρκι, ώστε η πόλη αυτή να ζει για πάντα με δυστυχία και γεμάτη αποτυχίες. Σήκωσε το ραβδί της και όλο μίσος άρχισε να λέει:

***<< Ραβδάκι μαγικό***

***πραγματοποίησε ό,τι σου ζητώ***

 ***φέρε στην πόλη κακό***

***και αμέσως με το ξόρκι αυτό***

***αποτυχία να έχει ο τόπος εδώ>>.***

Οι μοναδικοί που άκουσαν αυτά τα λόγια ήταν ο Άρης , η Έλλη και τα υπόλοιπα παιδιά που είχαν κρυφτεί. Εκείνα έτρεξαν να μεταφέρουν το μεγάλο κακό που τους βρήκε, μα ένα εμπόδιο βρέθηκε μπροστά τους. Πριν προλάβουν να απομακρυνθούν από την περιοχή η Κίρκη τους είδε μα δεν κατάφερε να τους πιάσει. Ήταν κατατρομαγμένα και όλα πήγαν να ειδοποιήσουν τους γονείς τους. Μα όταν έφτασαν σπίτια τους, συμπεριλαμβανομένων του Άρη και της Έλλης, οι γονείς όλων ήταν δυστυχισμένοι και δεν τους έδιναν σημασία. Το γεγονός αυτό στεναχώρησε τους μικρούς μας φίλους. Ύστερα μαζεύτηκαν στην παιδική χαρά του πάρκου για να αποφασίσουν πώς θα λύσουν τα μάγια της Κίρκης. Την ίδια στιγμή πέρασε πάνω από εκεί η μάγισσα και τα πονηρά παιδιά προσποιήθηκαν πως η δυστυχία τους είχε κυριεύσει. Έτσι η Κίρκη δεν κατάλαβε απολύτως τίποτα. Για καλή τους τύχη τότε στην παιδική χαρά εμφανίστηκε μια νεράιδα, που ονομαζόταν Χαρά. Η γλυκιά νεραϊδούλα, χαμογελαστή και πρόθυμη να τους βοηθήσει, ρώτησε γιατί ήταν στεναχωρημένοι. Τα παιδιά διηγήθηκαν στην Χαρά όσα είχαν συμβεί και ανέφεραν το πρόβλημα της επανεμφάνισης της μάγισσας με το καταραμένο ξόρκι. Βέβαια εκείνη δυσαρεστήθηκε πολύ για την συμφορά που τους είχε βρει και γι' αυτό τους βοήθησε να καταστρώσουν ένα σχέδιο. Τώρα η νεραϊδούλα μιλούσε σοβαρά και ήταν αποφασισμένη να ξαναφέρει ευτυχία στην πόλη.

(Νεράιδα Χαρά) – Λοιπόν αυτό που σας προτείνω εγώ είναι να παγιδεύσετε την Μάγισσα Κίρκη, να της κλέψετε το ραβδί και να αντιστρέψετε το ξόρκι .

(Άρης) – Πάντως εγώ συμφωνώ με την Χαρά , καθώς είναι ο μόνος τρόπος που θα καταφέρουμε να γίνουν τα πράγματα όπως ήταν πριν από το ξόρκι.

(Έλλη) - Και πώς θα παγιδεύσουμε την κακιά μάγισσα;

(Νεράιδα Χαρά) – Θα πάτε στο κάστρο για να την δέσετε ή να την εγκλωβίσετε. Βέβαια πρέπει να είστε πολλά άτομα για να τα καταφέρετε.

(Όλα τα παιδιά μαζί) – Σας υποσχόμαστε να ξαναφέρουμε την χαρά σε τούτη τη δυστυχισμένη πόλη.

Όλη αυτήν την συζήτηση την άκουσε η Κίρκη και είπε :

* Όσο και να ετοιμάζετε σχέδιο δεν έχετε πολλές ώρες. Σε λιγότερες από 10 ώρες το ξόρκι θα ισχύει για πάντα και εσείς θα πληρώσετε για το κακό που μου είχατε κάνει , είπε η μάγισσα και έφυγε γελώντας σατανικά.

Για αυτό τα παιδιά μετά από πολλές συμβουλές της νεραϊδούλας , ψάχνοντας σε όλη την πόλη για σύνεργα που θα τους χρειαστούν και να τους έχουν απομείνει πλέον μόνο 7 ώρες ξεκίνησαν για το κάστρο. Ο δρόμος για την μάγισσα ήταν μακρής και κουραστικός. Κανένας δεν θα κατάφερνε να φτάσει εκεί σε λιγότερες από 7 ώρες. Βέβαια όταν υπάρχει συνεργασία και θέληση όλα γίνονται. Η νεράιδα Χαρά τους παρακολουθούσε σε όλη την διαδρομή τους και επειδή γνώριζε πως δεν θα καταφέρουν να φτάσουν εγκαίρως θέλησε να τους προσφέρει μαγικές δυνάμεις, ώστε όλοι να μπορούν να πετάνε. Με την βοήθεια της γλυκιάς Χαράς “η ομάδα δράσης” κατέφθασε στο κάστρο στο <<πι και φι>>. Για να πλησιάσουν την κακίστρω μάγισσα έπρεπε πρώτα να περάσουν από την φρουρά. Η τύχη τούς βοήθησε και πάλι, μιας και η Έλλη από μικρή τραγουδούσε υπέροχα και τόσο γλυκά που μπορούσε να κοιμίσει τους πάντες. Χωρίς να χάνουν άλλο χρόνο, μια μελωδική φωνή ακούστηκε:

***<< O ύπνος σας γλυκός***

***εξαφανίζεται το φως***

***κοιμηθείτε καλά***

***με τα όνειρα αγκαλιά>>.***

Έτσι οι φρουροί αποκοιμήθηκαν και η ομάδα δράσης μπορούσε να κινηθεί ακίνδυνα. Μπήκαν στο εσωτερικό του οχυρού και προσπαθούσαν να βρουν το δωμάτιο της κακίστρως. Βέβαια πίσω έμεινε ο Άρης, ο οποίος δεν μπήκε στο φρούριο για να παρακολουθεί μη τυχόν κι εμφανιστεί η Κίρκη. Εντωμεταξύ μέσα στο κάστρο όλοι έψαχναν για το μαγικό ραβδάκι. Όταν η Έλλη το είδε και πήγε να το πάρει πιάστηκε σε μία από τις πολλές παγίδες του φρουρίου που βρίσκονταν εκεί για να αντιμετωπίσουν κλοπές όπως και αυτήν. Λίγο αργότερα αφού η Έλλη ελευθερώθηκε και η μάγισσα πλησίαζε προς το οχυρό της αποφάσισαν να δράσουν γρήγορα πριν την εμφάνιση της κακίστρως. Έχοντας το μαγικό ραβδί στα χέρια τους τίποτα δεν τους φόβιζε. Το αρνητικό όμως ήταν ότι απέμενε ελάχιστη ώρα για να καλύψει η δυστυχία για πάντα ολόκληρη την πολιτεία. Ακόμη δεν γνώριζαν και το αντιξόρκι για να μετατρέψουν το σκοτεινό και γεμάτο μίσος ξόρκι που είχε προκαλέσει η κακίστρω. Η μόνη τους ελπίδα ήταν η Χαρά. Εκείνη κατευθείαν μίλησε και είπε στην ομάδα δράσης: <<Ψάξτε να βρείτε το βιβλίο με τα ξόρκια, συνήθως είναι στο τελευταίο συρτάρι του δωματίου της. Μόλις το βρείτε αναζητήστε στις πίσω σελίδες του βιβλίου που υπάρχουν τα λόγια για να λύσεις κάθε ξόρκι>>. Ξεκίνησαν λοιπόν να ψάχνουν και το βρήκαν στο συρτάρι. Η Έλλη έβλεπε στις σελίδες , ώσπου κάποια στιγμή βρήκε το αντιξόρκι. Δυστυχώς εκείνη την ώρα ακούστηκε η φωνή του Άρη να φωνάζει: << Έρχεται η Κίρκη>>. Όλοι πανικόβλητοι και τρομοκρατημένοι έτρεξαν να βγουν από το οχυρό. Μόνο η Έλλη ήταν ήρεμη και δεν είχε χάσει την ψυχραιμία της. Ένα από τα παιδιά έπιασε ένα σκοινί με το οποίο έδεσαν την κακίστρω και τότε χωρίς δεύτερη σκέψη ο Άρης πήρε από την αδελφή του το ραβδί και το βιβλίο με το αντιξόρκι και πέταξε ψηλά. Άρχισε τότε να φωνάζει δυνατά το μαγικό αντιξόρκι κουνώντας κυκλικά το ραβδί:

 ***<< Ραβδάκι μαγικό***

***πραγματοποίησε ό,τι σου ζητώ***

 ***φέρε στην πόλη πίσω το καλό***

***και αμέσως με το ξόρκι αυτό***

***ευτυχία και χαρά***

***να γεμίσει τώρα εδώ >>.***

Με τα λόγια αυτά η πόλη που σε λίγα μόλις λεπτά θα είχε μετατραπεί σε έναν τόπο λυπηρό , υποδέχτηκε τη χαρά και την ηρεμία που επικρατούσε στην πολιτεία πριν να την βρει το μεγάλο κακό. Η ομάδα δράσης για να ολοκληρώσει την αποστολή της μετέτρεψε την κακιά μάγισσα Κίρκη σε μια γλυκιά και καλοσυνάτη νεραϊδούλα. Από τότε προστατεύει αυτήν την περιοχή από κάθε κακό. Τα γλυκά παιδάκια επιστρέψαν στο σπίτια τους όπου συνάντησαν τους γονείς τους χαμογελαστούς και γεμάτους όρεξη. Προφανώς αυτή η μαγική περιπέτεια δεν χαράχτηκε στην ιστορία της πολιτείας , μιας και οι μεγάλοι δεν θυμόντουσαν τίποτα και κανένας δεν πίστευε τους μικρούς ήρωες. Τουλάχιστον εκείνοι οι ήρωες γνώριζαν πως έσωσαν μια περιοχή από τεράστιο κακό .Δεν την ξέχασαν ποτέ την περιπέτεια που περάσαν μαζί και την είχαν διηγηθεί σε πολλούς , μα λίγοι ήταν αυτοί που τους είχαν πιστέψει. Κάθε φορά που την έλεγαν , στο μυαλό τους έρχονταν στιγμές που πέρασαν , που διακινδύνεψαν την ζωή τους για να φέρουν το χαμόγελο πίσω σε ανθρώπους γλυκούς και γεμάτους καλοσύνη. Τελικά τα κατάφεραν. Ποιοι; Κάποια παιδιά που συνεργάστηκαν για το καλό της συνοικίας τους. Πάντα όταν τέλειωναν την διήγηση της περιπέτειάς τους έλεγαν την χαρακτηριστική φράση όπως κλείνουν και όλα τα παραμύθια με καλό τέλος : <<Και ζήσαν αυτοί καλά και εμείς καλύτερα>>.